b'\n_START_ARTICLE_\nPristavek\n_START_PARAGRAPH_\nPristavek je desno, nekako polstav\xc4\x8dno dolo\xc4\x8dilo samostalnika ali samostalni\xc5\xa1ke besedne zveze, s katerim na drug na\xc4\x8din poimenujemo isto predmetnost (npr. France Pre\xc5\xa1eren, najve\xc4\x8dji slovenski pesnik, tam, doma pri star\xc5\xa1ih ...) Od odnosnice se zapisuje lo\xc4\x8deno z vejico. Pristav\xc4\x8dna vejica v govoru navadno zaznamuje premor._NEWLINE_Lastnoimensko poimenovanje za ob\xc4\x8dnoimenskim lahko ve\xc5\xbeemo tudi tesno kot prilastek in ga ne lo\xc4\x8dimo s premorom ali intonacijo v govoru oziroma z vejico v zapisu. Natan\xc4\x8dneje Pravopis dolo\xc4\x8da, da \xc4\x8de je lastno ime dolo\xc4\x8dilo pred njim stoje\xc4\x8de besedne zveze, ga od nje lo\xc4\x8dimo z vejico le, kadar domnevamo, da zveza tega imena ne napoveduje samoumevno. Zgleda za nesamoumevno napovedovanje in s tem za zapis s pristav\xc4\x8dno vejico sta na primer Predsednik senatnega odbora za zunanjo politiko ameri\xc5\xa1kega kongresa, John Smith, je povedal ..., Za\xc4\x8dasni predsednik Somalije, Abdulahi Jusuf, je zatrdil ... Primer zapisa lastnega imena kot desnega prilastka zaradi samoumevnosti imena je Nem\xc5\xa1ka kanclerka Angela Merkel je dejala ...'